Sagunt celebrarà entre este dissabte i dijous que ve la Setmana de l'Esport
25 de febrer 2022

![](/media/z5yjfoku/c-semana-del-deporte.jpg?width=850&height=566.9886363636364)

Sagunt obrirà demà una nova edició de la Setmana de l'Esport del municipi, que enguany se celebrarà entre el dissabte 26 de febrer i el dijous 3 de març, quan culminaran els actes previstos amb la XX Gala de l'Esport, en la qual es reconeixerà a les principals entitats i personalitats que han destacat en aquest àmbit al llarg de 2021.

L'alcalde de Sagunt, Darío Moreno, i el regidor delegat d'Activitat Física, Salut i Esports, Javier Timón, juntament amb el regidor de la Corporació Sergio Muniesa i la tècnica del departament Tere Ferri, han presentat este divendres la programació de la setmana, que inclou presentacions, xarres-col·loqui, projeccions i un partit en el qual participaran càrrecs polítics, premsa i personal de l'Ajuntament de Sagunt. A més se celebrarà en estes dates el campionat d'Espanya júnior de Lluita Olímpica, Lluita Sambo i Combat Sambo durant els dies 4,5 i 6 de març, que serà en el pavelló del Poliesportiu Municipal (internuclis). Així mateix han anunciat els noms de les persones i entitats guardonades en la gala d'enguany.

Darío Moreno ha destacat la importància d'esta mena de celebracions, «**perquè ens ajuden a crear referents, tant en l'esport masculí com en el femení. Així que, és important que a través d'estos actes donem visibilitat a tota eixa gran diversitat que tenim a Sagunt d'atletes de tota mena i que a través d'actes com este permetem que tinguen el ressò que mereixen**». L'alcalde també ha ressaltat la transversalitat i el component d'igualtat, de respecte cap a les diferents orientacions sexuals d'este esdeveniment. El primer edil ha finalitzat assenyalant que continuaran treballant per l'esport de qualitat a la ciutat, de la mà dels i les esportistes i dels clubs.

L'edil d'Esports, per part seua, ha explicat que els actes de la Setmana de l'Esport tindran «**una mirada dirigida cap al feminisme, la igualtat, la inclusió i la diversitat, que són les principals línies estratègiques tant del departament d'Activitat Física, Salut i Esports com de l'Ajuntament de Sagunt en el seu conjunt**». Javier Timón ha aprofitat l'ocasió per a enviar un missatge de suport i solidaritat de l'esport local a Ucraïna: «**Exigir-li al senyor Vladimir Putin el cessament d’esta guerra injustificada i sol·licitar-los a la UEFA que elimine Sant Petersburg com a seu de la Final de la Champions League, i a la FIA que suspenga el Gran Premi de Rússia de Fórmula 1, com a mostra de rebuig de l'esport internacional cap a esta barbàrie**».

La programació arrancarà demà al migdia en el poliesportiu municipal internuclis amb el partit de futbol sala en el que participaran representants dels grups polítics, membres del Consell Municipal d'Esports, personal del Consistori i periodistes que habitualment cobrixen l'actualitat del municipi. Ja el dilluns 28, a les 18.30 hores, a la Casa Municipal de Cultura, es projectaran en col·laboració amb l'Associació Cultural Nautilus quatre curtmetratges documentals, entre els quals està Campiones sense límits, de Paqui Méndez, i tot seguit es desenvoluparà el col·loqui _L'esport també són elles_, moderat per la pròpia Paqui Méndez i en el qual intervindran Susana Rodríguez, Laura Méndez i Tere Tur, tres dones esportistes locals d'alt nivell.

El dimarts, 1 de març, en la Via del Pòrtic es presentarà el llibre _Corres com una xiqueta. El gènere i la diversitat LGTBI en l'esport_, del periodista David Guerrero, en el qual proposa un viatge pel passat i el present de l'esport i la seua relació amb les dones i les persones no normatives. Es tracta d'una obra repleta d'anècdotes sorprenents, incomprensibles, injustes, divertides a vegades, que s'entremesclen amb entrevistes de primer nivell i informació rigorosa en una anàlisi amena i nova que atrapa amb complicitat des de les primeres línies. Qüestions com la falta de visibilitat gai en el futbol masculí, si les persones trans i intersex tenen realment avantatges o no quan competixen o fins quan es va prohibir a les dones practicar esport s'aborden en el volum.

Cal destacar, a més, que pel seu contingut, les projeccions del dilluns 28 i la presentació del dimarts 1 s'ajusten també a la programació amb motiu del Dia Internacional de la dona, que es commemora cada any el 8 de març.

El dimecres 2 es publicarà en la pàgina web de l'Ajuntament de Sagunt l'Anuari de l'Esport a Sagunt 2021, l'autoria del qual ha sigut a càrrec d'Héctor Martínez i on es fa un repàs de l'esdevenir dels equips, clubs i els i les esportistes del municipi al llarg del passat any.

Ja el dijous, 3 de març, culminaran els actes de la setmana esportiva amb la XX Gala de l'Esport, que se celebrarà a l'Auditori Joaquín Rodrigo i en el qual es farà lliurament dels guardons a les personalitats i entitats més destacades del municipi durant el passat exercici en l'àmbit esportiu, i a la qual assistiran les autoritats.

**Persones i entitats guardonades en la XX Gala de l'Esport**

Enguany es premiarà a l'equip inclusiu del Club Balomano Morvedre amb el reconeixement al mèrit esportiu amb diversitat funcional; a Daniela Ojeda Aranda pel mèrit esportiu més destacat de la comarca; a Tere Tur pel foment de la visibilitat de l'esport femení; a Estreles de Morvedre Rugbi Club per la promoció de valors a través de l'esport; a Eduardo Gómez Palomares en reconeixement a la seua trajectòria esportiva; a Lucía Romero Ibáñez com a millor esportista novell; a Manolo Ripollés Ruiz per la seua tasca de foment de l'esport; al Club Handbol Fertiberia Port Sagunt com a millor entitat esportiva local pel seu equip de cadets; a Abderrahman El Khayami com a millor esportista masculí; i a Laura Méndez i Shandy Barbosa com a millors esportistes femenines. Enguany s'ha decidit duplicar el premi a la millor esportista femenina en tractar-se d'any olímpic i haver tingut dos esportistes –les guardonades– que han representat a Sagunt en els Jocs.

Timó ha destacat el «**mèrit afegit**» dels clubs i els i les esportistes locals «**a causa de les dificultats que han suposat les mesures restrictives de la pandèmia per a la pràctica esportiva i la celebració d'esdeveniments**». És per este motiu que el regidor considera la Gala com una «**ocasió per a homenatjar a tots els clubs i esportistes»** del municipi **«que han resistit totes eixes dificultats**».

*   [](http://www.facebook.com/sharer.php?u=https://aytosagunto.es/va/actualitat/sagunt-celebrara-entre-este-dissabte-i-dijous-que-ve-la-setmana-de-l-esport/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebrara-entre-este-dissabte-i-dijous-que-ve-la-setmana-de-l-esport/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebrara-entre-este-dissabte-i-dijous-que-ve-la-setmana-de-l-esport/ "Linked In")
*   [](mailto:?body=https://aytosagunto.es/va/actualitat/sagunt-celebrara-entre-este-dissabte-i-dijous-que-ve-la-setmana-de-l-esport/)